CELEX: 32008D0631
Language: bg
Date: 2008-07-29 00:00:00
Title: 2008/631/ЕО: Решение на Комисията от 29 юли 2008 година за изменение на Решение 2006/805/EO по отношение на някои региони от държавите-членки, посочени в приложението и във връзка с удължаване на срока на прилагане на посоченото решение (нотифицирано под номер C(2008) 3964) (Текст от значение за ЕИП)

1.8.2008   
            
            
               BG
            
            
               Официален вестник на Европейския съюз
            
            
               L 205/51
            
         
      РЕШЕНИЕ НА КОМИСИЯТА
   
   от 29 юли 2008 година
   за изменение на Решение 2006/805/ЕО по отношение на някои региони от държавите-членки, посочени в приложението и във връзка с удължаване на срока на прилагане на посоченото решение
   (нотифицирано под номер C(2008) 3964)
   (текст от значение за ЕИП)
   (2008/631/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
   като има предвид, че:
   
               (1)
            
            
               Решение 2006/805/ЕО на Комисията от 24 ноември 2006 г. относно мерките за контрол на здравето на животните, свързани с класическа чума по свинете в някои държави-членки (3) беше прието по повод появите на огнища на класическа чума по свинете в някои държави-членки. Посоченото решение установява редица мерки за борба с болестите, засягащи класическата чума по свинете в тези държави-членки.
            
         
               (2)
            
            
               Решение 2006/805/ЕО се прилага до 31 юли 2008 г. Предвид положението, свързано с болестта класическа чума по свинете в някои области на България, Германия, Франция, Унгария и Словакия, е целесъобразно периодът на прилагане на посоченото решение да бъде удължен до 31 юли 2009 г.
            
         
               (3)
            
            
               България е информирала Комисията за последното развитие на положението с класическата чума по свинете при диви свине и свине в стопанства на нейната територия. Според предоставената информация положението, свързано с болестта в тази държава-членка, се е подобрило значително по отношение на дивите свине. Освен това, вече не съществуват подозрения за ендемичен характер на класическата чума по свинете за свине, отглеждани в стопанства. България съобщи също така на Комисията, че са били предприети допълнителни мерки за изключване на възможността от инфекция с вируса на класическа чума по свинете по отношение на свине в пазарни стопанства, които биват изпращани за клане. Следователно е целесъобразно забраната за изпращане на прясно свинско месо, заготовки от свинско месо и продукти от свинско месо от България към останалите държави-членки, предвидена в Решение 2006/805/ЕО, повече да не се прилага.
            
         
               (4)
            
            
               Независимо че положението, свързано с болестта при дивите свине в България, се е подобрило, все още е налице риск от поява на огнища на класическа чума по свинете в посочената държава-членка. При това положение забраната за изпращане на живи прасета към останалите държави-членки следва да продължи да се прилага за цялата територия на България. Цялата територия на посочената държава следва съответно да бъде включена в част II на приложението към Решение 2006/805/ЕО.
            
         
               (5)
            
            
               Унгария и Словакия също са информирали Комисията за последното развитие на положението с класическата чума по свинете при диви свине на тяхна територия. Предвид наличната епидемиологична информация, към областите в тези държави, за които се прилагат контролни мерки свързани с класическата чума по свинете, е необходимо да бъдат добавени и някои части от областите Heves и Borsod-Abaúj-Zemplén в Унгария, както и целите окръзи на Rimavská Sobota, Nové Zámky, Levice и Komárno в Словакия. Следователно Решение 2006/805/ЕО следва да бъде съответно изменено.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Решение 2006/805/ЕО се изменя, както следва:
   
               1.
            
            
               В член 14 датата „31 юли 2008 г.“ се заменя с датата „31 юли 2009 г.“
            
         
               2.
            
            
               Части II и III от приложението се заменят с текста в приложението към настоящото решение.
            
         Член 2
   Адресати на настоящото решение са държавите-членки.
   
      Съставено в Брюксел на 29 юли 2008 година.
      
         
            За Комисията
         
         Androulla VASSILIOU
         
         
            Член на Комисията
         
      
   
   
      (1)  ОВ L 395, 30.12.1989 г., стр. 13. Директива, последно изменена с Директива 2004/41/ЕО на Европейския парламент и на Съвета (ОВ L 157, 30.4.2004 г., стр. 33; поправена в ОВ L 195, 2.6.2004 г., стр. 12).
   
      (2)  ОВ L 224, 18.8.1990 г., стр. 29. Директива, последно изменена с Директива 2002/33/ЕО на Европейския парламент и на Съвета (ОВ L 315, 19.11.2002 г., стр. 14).
   
      (3)  ОВ L 329, 25.11.2006 г., стр. 67. Решение, последно изменено с Решение 2008/225/ЕО (ОВ L 73, 15.3.2008 г., стр. 32).
   
      ПРИЛОЖЕНИЕ
      
         „ЧАСТ II
         1.   България
         Цялата територия на България.
         2.   Унгария
         Територията на областта Nógrád и територията на областта Pest, разположена на североизток от р. Дунав, на юг от границата със Словакия, на запад от границата с област Nógrád и на север от автомагистрала E71, територията на област Heves, разположена на изток от границата с област Nógrád, на югозапад от границата с област Borsod-Abaúj-Zemplén и на север от автомагистрала E71 и територията на област Borsod-Abaúj-Zemplén, разположена на юг от границата със Словакия, на изток от границата с област Heves, на северозапад от автомагистрала E71, на юг от главен път № 37 (частта между автомагистрала E71 и главен път № 26) и на запад от главен път № 26.
         3.   Словакия
         Територията на Окръжната администрация по ветеринарни въпроси и храни (DVFA) на Žiar nad Hronom (която включва окръзите Žiar nad Hronom, Žarnovica и Banská Štiavnica), на Zvolen (която включва окръзите Zvolen, Krupina и Detva), на Lučenec (която включва окръзите Lučenec и Poltár), на Veľký Krtíš (която включва окръг Veľký Krtíš), на Komárno (която включва окръг Komárno), на Nové Zámky (която включва окръг Nové Zámky), на Levice (която включва окръг Levice) и на Rimavská Sobota (която включва окръг Rimavská Sobota).
         ЧАСТ III“